B4-1129, 1144, 1177, 1191 ja 1197/96

Päätöslauselma Valko-Venäjän tilanteesta

Euroopan parlamentti, joka

- ottaa huomioon kumppanuusluonnoksen ja Euroopan unionin ja Valko-Venäjän välisen yhteistyösopimuksen,

- ottaa huomioon Euroopan unionin valtuuskunnan kertomuksen Valko-Venäjän parlamenttivaalien tarkkailusta,

- ottaa huomioon aikaisemmat päätöslauselmansa Valko-Venäjän tilanteesta,

A. ottaa huomioon Valko-Venäjän meneillään olevan vakavan perustuslaillisen kriisin,

B. ottaa kuitenkin huomioon, että Valko-Venäjällä on päästy sopimukseen yhteisen kansanäänestyksen järjestämisestä 24. marraskuuta 1996,

C. ottaa huomioon, että presidentti Lukashenko on valinnastaan lähtien asteittain siirtynyt autoritaariseen vallankäyttöön puuttumalla parlamenttivaalikampanjaan, rajoittamalla lehdistönvapautta, kieltämällä vapaan ammattiyhdistystoiminnan ja tukahduttamalla ilmaisuvapauden, esimerkkinä mielenosoitukset Tshernobylin onnettomuuden kymmenvuotispäivänä,

D. on huolestunut siitä, että Valko-Venäjän viranomaiset ovat sulkeneet riippumattomat radio- ja televisioasemat perustuslakia koskevan kansanäänestyksen alla,

E. on järkyttynyt siitä, että Soligorskin alueella pidätettiin hiljattain 23 ammattiyhdistysaktivistia, jotka ovat Valko-Venäjän uuden demokraattisen ammattiyhdistysten keskusliiton edustajia,

F. toteaa, että Valko-Venäjä on keskellä vakavaa talouskriisiä ja että Valko- Venäjällä on tuskin otettu askelia kohti talousuudistusta ja siirrytty kohti markkinataloutta,

G. ottaa huomioon, että Valko-Venäjällä on edelleen 16 ydinohjusta, huolimatta maan sitoumuksesta, jonka mukaan ne on lähetettävä Venäjälle purettaviksi vuoden 1996 aikana;

1. Vetoaa vakavasti Valko-Venäjän presidenttiin ja parlamenttiin, jotta nämä luopuisivat poliittisen vastakkainolon asenteestaan ja yhdistäisivät voimansa voidakseen vastata demokraattisten ja taloudellisten uudistusten tarpeeseen Valko-Venäjällä;

2. Pitää myönteisenä Valko-Venäjän presidentin ja parlamentin sopimusta siitä, että ne järjestävät yhteisen kansanäänestyksen maan perustuslaista 24. marraskuuta 1996, ja katsoo että tämä on tärkeä askel presidentin ja parlamentin välisen vastakkainolon politiikan purkamisessa;

3. Vetoaa vakavasti Valko-Venäjän presidenttiin ja parlamenttiin, jotta nämä varmistaisivat riippumattoman oikeuslaitoksen, lopettaisivat autoritaarisen tapansa hallita maata ja perustaisivat todella demokraattisen kansalaisyhteiskunnan, joka perustuu oikeusvaltioperiaatteelle ja takaa perustavaa laatua olevat ihmisoikeudet ja demokraattiset oikeudet, kuten lehdistönvapauden ja kokoontumisvapauden ja takaa kaikille poliittisille voimille pääsyn tiedotusvälineisiin;

4. Kehottaa Valko-Venäjän viranomaisia kunnioittamaan ammattiyhdistysten oikeuksia, erityisesti ILO:n takaamaa ja Valko-Venäjän ratifioimaa yhdistymisvapautta;

5. Päättää, että Euroopan unionin ja Valko-Venäjän kumppanuus- ja yhteistyösopimus sekä väliaikaisen sopimuksen täytäntöönpano jäädytetään siihen saakka, kunnes Valko-Venäjän viranomaiset ovat antaneet selvän merkin siitä, että ne aikovat täysin kunnioittaa perustavaa laatua olevia demokraattisia oikeuksia ja ihmisoikeuksia;

6. Korostaa sitä, miten tärkeää on, että vapaina olevat parlamenttipaikat täytetään onnistuneiden vapaiden ja demokraattisten vaalien kautta, ja miten tärkeää on, että demokraattisia menettelytapoja kunnioitetaan perustuslakia koskevan kansanäänestyksen aikana, ja katsoo sen vuoksi, että näitä vaaleja ja kansanäänestystä tarkkailemaan on lähetettävä EU:n valtuuskunta;

7. Vetoaa Valko-Venäjän presidenttiin, hallitukseen ja parlamenttiin, jotta nämä lopulta kehittäisivät ja käynnistäisivät talousuudistuksen ja pyrkisivät kohti sosiaalista markkinataloutta;

8. Kehottaa presidentti Lukashenkoa nopeuttamaan Valko-Venäjällä vielä olevien ydinohjusten siirtämistä Venäjälle purettaviksi;

9. Kehottaa puhemiestään välittämään tämän päätöslauselman neuvostolle, komissiolle ja Valko-Venäjän presidentille, hallitukselle ja parlamentille.